**ELŐTERJESZTÉS**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2025. május 30-i**

**nyilvános ülésére**

**TÁRGY: Jelentés a lejárt határidejű határozatok végrehajtásáról, tájékoztató a két ülés közötti fontosabb eseményekről**

**Előterjesztő : Druskoczi Tünde polgármester**

**Készítette: *Druskoczi Tünde polgármester, dr. Hamzsa Andrea jogi-titkársági főtanácsos***

***Előterjesztő: Druskoczi Tünde polgármester***

***A napirendet tárgyaló ülés típusa-1:******nyílt /*** *zárt*

***A napirendet tárgyaló ülés típusa-2 rendes*** */ rendkívüli*

***A határozat elfogadásához szükséges többség típusa:******egyszerű*** */ minősített*

***A szavazás módja: nyílt*** */ titkos*

**Tisztelt Képviselő-testület!**

A lejárt határidejű képviselő-testületi határozatok végrehajtásáról az alábbiakban számolok be:

**Balatonberény Község Önkormányzata Képviselő-testületének 62/2025.(IV.25.) határozata** **a 2024. évre vonatkozó közbiztonsági beszámoló elfogadásáról**

Balatonberény Község Önkormányzat Képviselő-testülete megismerte és elfogadja a Balatonkeresztúri Rendőrőrs beszámolóját Balatonberény 2024. évi település közrend, közbiztonsági, közlekedésrendészeti helyzetéről. Az önkormányzat megköszöni a Balatonkeresztúri Rendőrőrs munkáját a község közrendjének, közbiztonságának biztosításában.

Határidő: őrsparancsnok értesítésére 5 nap

Felelős: Druskoczi Tünde polgármester

**Beck Péter őrsparancsnokot a képviselő-testület döntéséről értesítettük.**

**Balatonberény Község Önkormányzata Képviselő-testületének 63/2025.(IV.25.) határozata a Balatonberény Nonprofit Kft-vel megkötött közszolgáltatási (feladat átadási) szerződés módosításáról**

Balatonberény Község Önkormányzatának Képviselő-testülete elfogadja az előterjesztés mellékletét képező, a Balatonberényi Nonprofit Kft-vel megkötött és módosításokkal egységes szerkezetbe foglalt közszolgáltatási (feladat átadási) szerződést és felhatalmazza a polgármestert annak aláírására.

Határidő: 5 nap

Felelős: Druskoczi Tünde polgármester

**A módosításokkal egységes szerkezetbe foglalt közszolgáltatási (feladat átadási) szerződés aláírásra került.**

**Balatonberény Község Önkormányzata Képviselő-testületének 64/2025.(IV.25.) határozata** **a Magyar Vöröskereszt támogatás iránti kérelméről**

Balatonberény Község Önkormányzatának Képviselő-testülete megismerte és megtárgyalta a Magyar Vöröskereszt támogatás iránti kérelmét, és azt nem támogatja.

Határidő: kérelmező értesítésére 5 nap

Felelős: Druskoczi Tünde polgármester

**A Magyar Vöröskeresztet a döntésről értesítettük.**

**Balatonberény Község Önkormányzata Képviselő-testületének 65/2025.(IV.25.) határozata a lejárt határidejű határozatok végrehajtásáról és a két ülés közötti fontosabb eseményekről szóló beszámoló elfogadásáról**

a) Balatonberény Község Önkormányzat Képviselő-testülete a lejárt határidejű határozatok végrehajtásáról adott jelentést elfogadja.

Határidő: 2025. április 25.

Felelős: Druskoczi Tünde polgármester

b) Balatonberény Község Önkormányzat Képviselő-testülete a két ülés között végzett munkáról, fontosabb eseményekről, intézkedésekről adott beszámolót elfogadja.

Határidő. 2025. április 25.

Felelős: Druskoczi Tünde polgármester

**Intézkedést nem igényelt.**

**Balatonberény Község Önkormányzata Képviselő-testületének 66/2025.(IV.25.) határozata Balatonberény Község Önkormányzatának 2024. évi adóztatási feladatairól szóló beszámoló elfogadásáról**

Balatonberény Község Önkormányzatának Képviselő-testülete a 2024. évi adóztatásról és az adóbevételek alakulásáról szóló beszámolót elfogadja, utasítja a Polgármestert, hogy az adókból származó bevételek összegéről a lakosságot tájékoztassa.

Felelős: Druskoczi Tünde polgármester

Hivatali felelős: Takácsné dr. Simán Zsuzsanna jegyző

Határidő: folyamatos

**A lakosság tájékoztatása a közmeghallgatáson megtörtént, egyéb intézkedést nem igényelt.**

**Balatonberény Község Önkormányzata Képviselő-testületének 67/2025.(IV.25.) határozata a Balatonberény, Kossuth L. u. – Petőfi S. u. – Béke u. közlekedési csomópont burkolatfelújítására kiírt beszerzési eljárás eredményéről**

Balatonberény Község Önkormányzatának Képviselő-testülete a Balatonberény, Kossuth L. u. – Petőfi S. u. – Béke u. közlekedési csomópont burkolatfelújítási munkáinak elvégzésére indított - a Kbt. hatálya alá nem tartozó - beszerzési eljárásban beérkezett ajánlatokat megismerte, megtárgyalta és az alábbiak szerint dönt:

1. A képviselő-testület megállapítja, hogy a lefolytatott beszerzési eljárás érvényes és eredményes volt.
2. A kivitelezési munkák elvégzésére kivitelezőnek kiválasztja a legkedvezőbb árajánlatot adó, és a munka elvégzésére alkalmasnak ítélt Fundaxis-3M Kft-t (8640 Fonyód, Bartók B. u. 44., képviseli Morácz Adrienn ügyvezető) bruttó 8.234.172.- Ft vállalkozói díjjal, továbbá a kivitelezés elvégzésére 2025. 05. 15-i teljesítési határidővel.
3. A képviselő-testület felhatalmazza a polgármestert a vállalkozási szerződés megkötésére.

Határidő: értelemszerűen.

Felelős: Druskoczi Tünde polgármester

**A vállalkozóval a szerződést megkötöttük, az útfelújítási munkálatok megkezdődtek, melyről a lakosságot tájékoztattuk.**

**Balatonberény Község Önkormányzata Képviselő-testületének 68/2025.(IV.25.) határozata Balatonberény település csapadékvíz elvezető rendszerével**

**kapcsolatos önkormányzati feladatokról**

Balatonberény Község Önkormányzatának Képviselő-testülete megismerte és megtárgyalta a fenti jogszabályváltozások kapcsán az E-közmű rendszerrel kapcsolatos önkormányzati feladatokra vonatkozó tájékoztatást.

A képviselő-testület a későbbi ülésein dönt a 324/2013. (VIII. 29.) Kormányrendelet 11. § (3) bekezdésében foglaltak szerinti E-közmű rendszerrel kapcsolatos önkormányzati feladatok teljesítése érdekében a szükséges intézkedések megtételéről, az esetleges beszerzési eljárás megindításáról.

Határidő: értelemszerűen

Felelős: Druskoczi Tünde polgármester

**A feladattal kapcsolatos intézkedések, információszerzés folyamatban van.**

**Balatonberény Község Önkormányzata Képviselő-testületének 69/2025.(IV.25.) határozata** **Balatonberény Vízkárelhárítási tervének felülvizsgálatáról**

Balatonberény Község Önkormányzatának Képviselő-testülete megismerte és megtárgyalta a fenti jogszabályok kapcsán Balatonberény település vízkárelhárítási tervének felülvizsgálatával kapcsolatos feladatokat. Balatonberény Község Önkormányzatának Képviselő-testülete úgy dönt, hogy Balatonberény település vízkárelhárítási tervének felülvizsgálatára vonatkozóan – a feladat elvégzésére alkalmas 3 vízügyi szervezet/szakember meghívásával - a beszerzési eljárást elindítja.

A képviselő-testület felhatalmazza a polgármestert a beszerzési eljárás előkészítésére, lefolytatására.

Határidő: értelemszerűen.

Felelős: Druskoczi Tünde polgármester

**A vízkár elhárítási terv felülvizsgálatára vonatkozó beszerzési eljárásban a megbízott kiválasztása a május 30-i ülés napirendjét képezi.**

**Balatonberény Község Önkormányzata Képviselő-testületének 70/2025.(IV.25.) határozata a Balatontourist Kft hozzájárulási kérelméről**

Balatonberény Község Önkormányzatának Képviselő-testülete megismerte és megtárgyalta a Balatontourist Kft hozzájárulás iránti kérelmét és úgy döntött, hogy a Balatonberényi Naturista Strand és Kemping területén elhelyezkedő vendéglátó egység vonatkozásában, annak északi oldalán egy darab ajtó beépítéséhez hozzájárul azzal, hogy sem a vendéglátóegység üzemeltetője, sem a Balatontourist Kft, mint bérlő költségviselési vagy egyéb megtérítési igénnyel az önkormányzat felé nem élhet.

Határidő: kérelmező értesítésére 5 nap

Felelős: Druskoczi Tünde polgármester

**A Balatontourist Kft-t a döntésről értesítettük.**

**Balatonberény Község Önkormányzata Képviselő-testületének 71/2025.(IV.25.) határozata** **a**

**2025. évi szociális célú tüzelőanyag pályázat benyújtásáról**

Balatonberény Község Önkormányzati Képviselő-testülete az önkormányzatokért felelős miniszter pályázati kiírása alapján a 2025. évi szociális célú tüzelőanyag vásárláshoz kapcsolódóan pályázati igényét benyújtja 144 erdei m3 kemény lombos fafajta mennyiségre. A képviselő-testület 2025. évi költségvetésében a benyújtott igényéhez 2000 Ft/erdei m3 + áfa önrészt biztosít. A képviselő-testület a pályázati kiírásban foglaltak szerint vállalja, hogy a szociális célú tüzelőanyagban részesülőtől semmilyen ellenszolgáltatást nem kér, ide értve a tüzelőanyag rászorulókhoz való eljuttatását is.

Határidő: 2025. április 30.

Felelős: Druskoczi Tünde polgármester

**A pályázatot benyújtottuk, a döntés május 31-ig várható.**

**Balatonberény Község Önkormányzata Képviselő-testületének 72/2025.(IV.25.) határozata a Balatonberény 612/7 hrsz-ú ingatlanra érkezett vételi szándéknyilatkozat elbírálásáról**

Balatonberény Község Önkormányzatának Képviselő-testülete megismerte és megtárgyalta Márialigeti Kristóf vételi szándéknyilatkozatát és úgy döntött, hogy az önkormányzat tulajdonát képező, Balatonberény 612/7 hrsz-ú ingatlant nem kívánja értékesíteni.

Határidő: kérelmező értesítésére 5 nap

Felelős: Druskoczi Tünde polgármester

**A kérelmező részére a képviselő-testület határozatát megküldtük, aki e-mailben jelezte, hogy a döntést tudomásul vette.**

**Balatonberény Község Önkormányzata Képviselő-testületének 73/2025.(IV.25.) határozata a Balatonberény, Bartók B. u. 6/A. szám alatti önkormányzati lakásra megkötendő bérleti szerződésről**

a) Balatonberény Község Önkormányzatának Képviselő-testülete a Balatonberény, Bartók u. 6/A. szám alatti lakás bérlőjéül Szojkó Gábort, a Balatonkeresztúri Közös Önkormányzati hivatal műszaki ügyintézőjét jelölje ki 2025. május 1. napjától kezdődően határozott időre, a Balatonkeresztúri Közös Önkormányzati Hivatalnál fennálló jogviszonya megszűnéséig havi nettó 40.000 Ft + ÁFA bérleti díj + rezsiköltség megfizetése mellett.

b) A képviselő-testület felkéri a polgármestert a bérleti szerződés megkötésére.

Határidő: 5 nap

Felelős: Druskoczi Tünde polgármester

**A bérleti szerződést a közös hivatal munkatársával megkötöttük.**

**Balatonberény Község Önkormányzata Képviselő-testületének 74/2025.(IV.25.) határozata Gáspár Imre balatonberényi lakossal megkötött bérleti szerződés megszűntetéséről**

Balatonberény Község Önkormányzatának Képviselő-testülete Gáspár Imre bérlőként történő kijelölését visszavonja és felkéri a Balatonberényi Nonprofit Kft-t, mint bérbeadót, hogy a bérlővel 2007. április 2. napján megkötött bérleti szerződést 2025. április 30-ig írásban mondja fel azzal, hogy a bérleti jogviszony megszűnésének időpontja 2025. május 31. napja, melyet követően a bérlő 30 napon belül köteles a bérleményt a bérbeadó részére visszaadni.

Határidő: ügyvezető értesítése azonnal

Felelős: Druskoczi Tünde polgármester

**A Balatonberényi Nonprofit Kft. ügyvezetője a bérleti szerződést a határozatban foglalt időpontig írásban felmondta.**

**Balatonberény Község Önkormányzata Képviselő-testületének 75/2025.(IV.25.) határozata a közterület-felügyelet szezonális bevezetésének vizsgálatáról**

Balatonberény Község Önkormányzatának Képviselő-testülete felkéri a polgármestert és a jegyzőt, valamint Kovács Péter képviselőt, hogy dolgozzák ki a közterület-felügyelet szezonális (május–szeptember közötti időszakra vonatkozó) bevezetésének jogi, pénzügyi és szervezeti feltételeit, különös tekintettel arra, hogy a feladatellátás a közhasznú nonprofit Kft. keretében valósuljon meg. A részletes megvalósítási javaslatot 2025. októberéig kell a testület elé terjeszteni.

Határidő: 2025. októberi ülés

Felelős: Druskóczi Tünde polgármester, Takácsné dr. Simán Zsuzsanna jegyző, Kovács Péter képviselő

**Az eljárás folyamatban, a határidő még nem járt le, az októberi ülés napirendjét fogja képezni.**

**Balatonberény Község Önkormányzata Képviselő-testületének 76/2025.(IV.25.) határozata a Balatonberény térfigyelő kamerarendszerének felülvizsgálatáról**

1. Balatonberény Község Önkormányzatának Képviselő-testülete felkéri a polgármestert, hogy a térfigyelő kamera rendszer fejlesztését több év alatt, ütemezetten valósítsa meg, az éves költségvetésekbe tervezetten beépítve.

Határidő: folyamatos

Felelős: Druskoczi Tünde polgármester és Kovács Péter képviselő

2. A képviselő-testülete felkéri Polgármestert, hogy a 2025. évi költségvetésben rendelkezésre álló 1.000.000 Ft keretösszeg erejéig hajtsa végre a térfigyelő kamerarendszer korszerűsítésének első ütemét.

Határidő: 2025. novemberi ülés

Felelős: Druskoczi Tünde polgármester és Kovács Péter képviselő

3. A képviselő-testület felkéri a jegyzőt, hogy a térfigyelő kamerarendszer működtetésének dokumentációját az adatvédelmi törvényi előírásoknak történő megfelelés céljából vizsgálja felül.

Határidő: 30 nap

Felelős: Takácsné dr. Simán Zsuzsanna jegyző

**A 2. és 3. pontban foglaltak a május 30-i ülés tárgysorozatában napirendként szerepelnek.**

**Balatonberény Község Önkormányzata Képviselő-testületének 77/2025.(IV.25.) határozata a rendszergazdai feladatokról**

Balatonberény Község Önkormányzatának képviselő-testülete felkéri a polgármestert a következő feladatok ellátására:

a) önkormányzati szintű informatikai és kiberbiztonsági szabályzat felülvizsgálata,

b) rendszergazdai feladatok ellátási módjának a felülvizsgálata.

Határidő: első beszámoló - 2025. májusi ülés, utána folyamatos

Felelős: Druskoczi Tünde polgármester

**A képviselő-testület a május 30-i ülésén tárgyalja.**

**Balatonberény Község Önkormányzata Képviselő-testületének 78/2025.(IV.25.) határozata az önkormányzat kommunikációs feladatairól**

Balatonberény Község Önkormányzatának képviselő-testülete felkéri a polgármestert a következő feladatokra:

a) önkormányzati kommunikációs szabályzat megalkotása (kommunikációs felületek, felelősök),

b) a Berényi Hírlap havilap szerkesztésével kapcsolatos megbízási szerződés felülvizsgálata,

c) a balatonbereny.hu honlappal kapcsolatos feladatellátási szerződés felülvizsgálata,

d) az önkormányzati dolgozók által használt informatikai eszközök állapotának felmérése (hardver,

szoftver) és ötéves fejlesztési terv készítése külső szakember bevonásával,

e) a honlap átalakítási, frissítési és fejlesztési irányának meghatározása,

f) a honlap kezelőjének kijelölése.

Határidő: első beszámoló - 2025. májusi ülés, utána folyamatos

Felelős: Druskoczi Tünde polgármester, Horváth Péter alpolgármester, Kovács Péter képviselő

**Szintén a május 30-i ülés napirendjét fogja képezni.**

**Balatonberény Község Önkormányzata Képviselő-testületének 79/2025.(IV.25.) határozata az „Együtt ebédel a falu” program megszervezéséről**

Balatonberény Község Önkormányzat Képviselő-testülete az előterjesztésben foglaltakat megismerte és úgy döntött, hogy annak megtárgyalását a 2025. május havi ülésen folytatja.

Határidő: 2025. május havi ülés

Felelős: Druskoczi Tünde polgármester, dr. Várszegi József és Király Szabolcs képviselők, Horváth Péter alpolgármester

**Szintén a május 30-i ülés napirendjét fogja képezni.**

**Balatonberény Község Önkormányzata Képviselő-testületének 80/2025.(IV.25.) határozata a Balatonberény, József Attila u. 23. sz. alatti önkormányzati ingatlan vételi ajánlatáról**

Balatonberény Község Önkormányzat Képviselő-testülete megismerte az Otthon Centrum által megküldött, a Balatonberény, József Attila utca 23. szám alatti ingatlanra érkezett vételi ajánlatot, és azt elfogadja. Az elfogadó nyilatkozatot a képviselő-testület annak közlésétől számított 30 napig tartja fent.

Határidő: Otthon Centrumnak megküldeni 3 nap

Felelős: Druskoczi Tünde polgármester

**Az adásvételi szerződés megkötésre került.**

**Balatonberény Község Önkormányzata Képviselő-testületének 81/2025.(IV.25.) határozata 2025. évben elismerések adományozásáról**

Balatonberény Község önkormányzati Képviselő-testülete 2025. évben a díszpolgári cím, valamint a „Balatonberényért” emlékérem alapításáról és adományozásának rendjéről szóló 2/2014.(II.28.) önkormányzati rendelet alapján a 2025. október 23-i ünnepség keretében kimagasló zeneművészeti, zenepedagógiai és a helyi kulturális életben nyújtott munkásságára tekintettel Dr. Apagyi Mária Balatonberény, Jókai u. 5. szám alatti lakos részére Díszpolgári Címet adományoz.

Határidő: értelemszerűen

Felelős: Druskoczi Tünde polgármester

**Dr. Apagyi Máriát a döntésről értesítettük, a díszpolgári cím átadására az augusztus 20-i ünnepség keretében fog sor kerülni.**

**BESZÁMOLÓ A KÉT ÜLÉS KÖZÖTTI FONTOSABB ESEMÉNYEKRŐL**

A két ülés közötti fontosabb eseményekről a következőkben számolok be:

Április 30-án ülésezett a Balatonszentgyörgy Környéki Önkormányzatok Társulás Tanácsa, elfogadta a 2024. évi költségvetési beszámolót, valamint a társulás és költségvetési szerve működéséhez szükséges 2024. évi önkormányzati finanszírozás elszámolását.

Május 9-én ügyvéd előtt aláírásra került a József A. u. 23. ingatlan adás-vételi szerződése, a vételár a szerződésben foglaltak szerint ütemezetten érkezik az önkormányzat számlájára.

Május 14-én meglátogatott bennünket Móring József Attila országgyűlési képviselő úr. Előzetesen írásban tájékoztattam az orvosi rendelő felújításának helyzetéről. Elmondta, hogy a levelet továbbította Lázár János miniszter úrnak, mert az ÉKM alá tartozik a TOP Plusz pályázatok végrehajtása.

Május 16-án volt a Balatoni Szövetség közgyűlése Vonyarcvashegyen, ahol részt vett Navracsics Tibor miniszter úr is. Lehetőséget kaptam egy rövid négyszemközti beszélgetésre vele, őt is tájékoztattam az orvosi rendelő pályázatunk kapcsán kialakult helyzetről és kértem a segítségét a megvalósítás érdekében. Ugyanezen a fórumon tudtam beszélni a TOP Plusz pályázatok Irányító Hatóságának vezetőjével, őt is tájékoztattam a pályázat megvalósításának nehézségeiről és kértem a segítségét a határidő meghosszabbítása érdekében.

Május 15-én a TÖOSZ Zalakaroson tartotta a régiós polgármesterek találkozóját, ahol egyebek között a Versenyképes Járások Programmal kapcsolatban kaptunk aktuális tájékoztatást. Jelenleg zajlik a benyújtott támogatási kérelmek értékelése.

Az április 25-i képviselő-testületi ülésen beszéltünk a közterületi kamerarendszer ütemezett fejlesztésének szükségességéről. A 2025. évi költségvetésben erre a célra 1.000.000 Ft keretösszeg áll rendelkezésre. A térfigyelő kamerákat jelenleg üzemeltető LNL Group Solutions Kft. felmérte a szükséges javításokat és szakvéleményében javaslatot adott 2 db új 5 Mp IP kamera, 2 db átjátszó és az ehhez szükséges switchek, tápok, kötődobozok, átjátszók beszerzésére és felszerelésére. A javasolt eszközbeszerzés és munkadíj együttes összege a május 9-i árajánlat alapján bruttó 979.932 Ft, vagyis a rendelkezésre álló költségvetési előirányzatból finanszírozható. Az ajánlat szerinti összeggel május 19-én megkötöttük a vállalkozói szerződést, 2025. augusztus 30-i teljesítési határidővel. A szerődés szerint az elvégzett munkákra – rendeltetésszerű használat esetén - a vállalkozó 12 hónapos teljeskörű garanciát vállalt.

**Döntési javaslat:**

**Balatonberény Község Önkormányzata Képviselő-testületének ../2025.(V.30.) határozata a lejárt határidejű határozatok végrehajtásáról és a két ülés közötti fontosabb eseményekről szóló beszámoló elfogadásáról**

a) Balatonberény Község Önkormányzat Képviselő-testülete a lejárt határidejű határozatok végrehajtásáról adott jelentést elfogadja.

Határidő: 2025. május 30.

Felelős: Druskoczi Tünde polgármester

b) Balatonberény Község Önkormányzat Képviselő-testülete a két ülés között végzett munkáról, fontosabb eseményekről, intézkedésekről adott beszámolót elfogadja.

Határidő. 2025. május 30.

Felelős: Druskoczi Tünde polgármester

Balatonberény, 2025. május 19.

Druskoczi Tünde sk.

polgármester