# VERSENYEZTETÉSI ELJÁRÁS SZABÁLYAI

|  |  |
| --- | --- |
| **1.** | Ezen Versenyeztetési Szabályzat célja, hogy az önkormányzati vagyon hasznosítása során megállapítsa a versenyeztetés általános szabályait és ezzel biztosítsa az Önkormányzat tulajdonában levő vagyon leghatékonyabb formában történő értékesítését és hasznosítását szolgáló megalapozott szerződések létrejöttét, valamint ennek keretében a pályázók számára azonos és egyenlő feltételek biztosításával a verseny tisztaságának védelmét. |
| **2.** | E szabályzat alkalmazásában |

|  |  |  |
| --- | --- | --- |
|  | a) | Kiíró (ajánlatkérő): a vagyonrendeletben meghatározott értékhatártól függően a tulajdonosi jogok gyakorlója. |
|  | b) | Ajánlattevő (pályázó): Aki a pályázati felhívás alapján ajánlatot tesz, együttes pályázati ajánlattétel céljából alapított ajánlattevői közösség, vagy más alkalmi egyesülés (konzorcium), és tagjainak felelőssége a pályázati eljárás és a szerződéskötés során egyetemleges. |
|  | c) | Nyilvános pályázat: Ha az ajánlattevők köre előre meg nem határozható, illetve a meghatározott ajánlattevői körbe tartozók száma nem ismert. |
|  | d) | Zártkörű (meghívásos) pályázat: A kiíró az érdekelteket – megfelelő határidő tűzésével – kizárólag közvetlenül hívja fel ajánlattételre, és kizárólag a kiíró által meghívottak nyújthatnak be pályázatot. |
|  | e) | Egyfordulós pályázat: Az olyan pályázat, melynek kiírása során a kiíró a részletes tájékoztatóban az összes pályázati feltételt ismerteti és a kiíró az első fordulóban benyújtott ajánlatok alapján hozza meg döntését. |
|  | f) | Többfordulós pályázat: Az a pályázat, amelyet a kiíró eleve több fordulóval hirdet meg, a részletes pályázati tájékoztatóban az összes pályázati feltételt ismerteti és amelynek első fordulójában érvényes ajánlatot tett pályázók közül a kiíró – az előre meghatározott és közzétett szempontok alapján – kiválasztja a következő forduló résztvevőit és felhívja őket ajánlataik módosítására. |

|  |  |
| --- | --- |
| **3.** | **A pályázat típusai:** |

3.1. A pályázat nyilvános, vagy zártkörű lehet.

3.2. A pályázatok főszabály szerint nyilvánosak, kivételesen kerülhet sor zárkörű pályázat kiírására.

3.3. Zárkörű pályázat akkor írható ki, ha a pályázat tárgyául szolgáló vagyon jellege, jelentősége, valamint az annak leghatékonyabb hasznosításával kapcsolatos feladatok megoldására a pályázaton előre meghatározott befektetők, illetve partnerek részvételét teszi szükségessé.

3.4. A pályázatot két fordulóban is meg lehet hirdetni, ebben az esetben a második fordulóban – a kiíró által előre meghatározott és közzétett szempontok alapján – az első forduló eredményeképpen kiválasztott ajánlattevők vehetnek részt. Többfordulós pályázat esetén a pályázati kiírásnak tartalmaznia kell a pályázat egészére vonatkozó szabályokat.

|  |  |
| --- | --- |
| **4.** | **A pályázat kiírása, meghirdetése** |

4.1. A pályázat kiírására kizárólag jelen szabályzat 2.a. pontjában meghatározott kiíró írhat ki.

4.2. A pályázatot az önkormányzat honlapján, valamint a kiíró által meghatározott más helyen és módon kell közzé tenni.

4.3. A zártkörű pályázatról a kiíró az érintett ajánlattevőket egyidejűleg és közvetlenül postai és/vagy elektronikus úton értesíti.

4.4. Zártkörű pályáztatás esetén legalább három pályázónak kell megküldeni a pályázatot.

4.5. Zártkörű pályázat esetén csak az ajánlatkérés tényét kell nyilvánosságra hozni, a 4.2. pontban meghatározott formában.

4.6. A pályázatot az érintett vagyon (vagyonrész) egészére, illetőleg meghatározott részére (részeire) lehet meghirdetni.

4.7. A pályázati felhívásnak tartalmaznia kell:

- a pályázatot kiíró megnevezését, székhelyét,

- a pályázat célját, jellegét (nyílt, vagy zártkörű),

- pályázat tárgyát, szükség esetén annak értékét,

- szükség esetén a kiíró által elfogadható minimálárat, az értékesítés feltételeit, beleértve az alkalmazható fizetési módot is,

- a hasznosítás feltételeit,

- az ajánlatok benyújtásának helyét, módját és pontos időpontját,

- a pályázatra vonatkozó kérdések feltevésének, az esetleges további információszerzés helyének megjelölését,

- szükség esetén a részletes tájékoztató rendelkezésre bocsátása helyét, idejét és esetleges költségét,

- kiíró azon jogának fenntartását, hogy érvényes ajánlatok esetén is a pályázatot eredménytelennek nyilváníthatja,

- a pályázati biztosíték megjelölését, rendelkezésre bocsátásának határidejét és módját,

- hiánypótlás lehetőségét, módját,

- az ajánlatok felbontásának helyét és időpontját,

- az ajánlatok elbírálásának menetét, szempontrendszerét,

- az eredményhirdetés módját, helyét és várható idejét,

- az ajánlati kötöttség időtartamát.

**5.** **Pályázati biztosíték**

5.1. A pályázaton való részvétel a pályázati biztosíték (bánatpénz) adásához köthető, melyet a kiíró által a pályázatban meghatározott időpontig és módon kell kiíró részére megfizetni.

5.2. A biztosítékot a pályázati felhívás visszavonása, vagy az ajánlatok érvénytelenségének megállapítása esetén a pályázatok elbírálása után - az alábbi kivételektől eltekintve – vissza kell fizetni. Nem jár vissza a biztosíték, ha a pályázati kiírás szerint a megkötött szerződést biztosító mellékkötelezettséggé alakul át, továbbá akkor sem, ha az ajánlattevő az ajánlati kötöttség időtartama alatt ajánlatát visszavonta, vagy a szerződés megkötése neki felróható, vagy az ő érdekkörébe felmerült más okból hiúsult meg.

**6. A pályázaton történő részvétel alapfeltételei**

A pályázat elbírálása során csak a pályázati felhívásban meghatározott időben és módon benyújtott pályázatok vehetők figyelembe.

6.1. Az ajánlatnak tartalmaznia kell az ajánlattevő nyilatkozatát az alábbiakra:

|  |  |
| --- | --- |
| a) | az ajánlattevő neve, székhelye (lakóhelye), telefonszáma, e-mail címe, |
| b) | ajánlattevő rövid bemutatása, |
| c) | megajánlott ellenszolgáltatás (vételár, bérleti díj stb.), |
| d) | az ajánlat pénzügyi feltételei, a fizetés módja és ütemezése. |

6.2. A pályázaton devizabelföldi- és külföldi (továbbiakban: külföldi) természetes és jogi személy, valamint jogi személyiség nélküli gazdasági társaság, egyéni vállalkozó, vagy ezek konzorciuma vehet részt.

6.3. Ha az ajánlattevő jogi személy, vagy jogi személyiség nélküli gazdasági társaság, az ajánlatnak tartalmaznia kell az ajánlattevőnek a beadáshoz képest

- 30 napnál nem régebbi cégkivonatát, vagy ha azzal még nem rendelkezhet

- cégbejegyzés iránti kérelmének másolatát, a cégbírósági lajstromszámmal, illetve a bírósági nyilvántartásba vételről szóló okiratot, továbbá aláírásra jogosult képviselőjének aláírási címpéldányát,

- Egyéni vállalkozó esetén a vállalkozói engedély hiteles másolatát,

- Természetes személy esetén a természetes személy személyi adatait,

- Hozzájáruló nyilatkozatát a személyes adatai kezeléséhez,

- Nyilatkozatot arról, hogy a szervezet a nemzeti vagyonról szóló 2011. évi CXCVI. törvény 3. § (1) bekezdése szerint átláthatónak minősülő szervezet

6.4. A konzorciumban pályázóknak ajánlatukhoz csatolni kell a közöttük létrejött megállapodást, melynek ki kell térnie arra, hogy a tagok felelőssége egyetemleges, meg kell jelölniük továbbá meghatalmazással eljáró képviselőjük nevét.

6.5. Külföldi ajánlattevőnek hiteles magyar fordításban is be kell nyújtania a megjelölt dokumentumokat. Külföldi ajánlattevő köteles belföldi székhellyel (lakóhellyel) rendelkező kézbesítési megbízottat megnevezni.

**7. Pályázati ajánlat, az ajánlati kötöttség**

7.1. Az ajánlattevők ajánlataikat zártan, cégjegyzés nélküli borítékban, egy eredeti és egy másolati példányban kötelesek az ajánlatok benyújtására nyitva álló határidőig a pályázatban meghatározott helyen, az adott pályázatra utaló jelzéssel személyesen, vagy meghatalmazott útján benyújtani.

7.2. A pályázatra benyújtott ajánlatnak tartalmaznia kell az ajánlattevő részletes és jogilag kötelező erejű nyilatkozatát, különösen:

- a pályázati kiírásban foglalt feltételek elfogadására vonatkozóan,

- az általa vállalt kötelezettségre vonatkozóan,

- a vételár, bérleti díj vagy ellenszolgáltatás összegére, megfizetésének idejére, módjára vonatkozóan.

7.3. Ha a pályázat biztosítékadási kötelezettséget ír elő, az ajánlat csak akkor érvényes, ha az ajánlattevő igazolja, hogy a kiírásban megjelölt összegű biztosítékot az ott megjelölt formában és módon a kiíró rendelkezésére bocsátotta.

7.4. A pályázat ajánlati kötöttsége akkor kezdődik, amikor az ajánlatok benyújtására nyitva álló határidő lejárt.

7.5. Pályázó ajánlatához a pályázati kiírásában meghatározott időpontig, de legalább a benyújtási határidő lejártától számított 60 napig kötve van, kivéve, ha a kiíró ezen időponton belül a pályázatot megnyert ajánlattevővel szerződést köt, vagy a pályázókkal írásban közli, hogy a pályázatot eredménytelennek nyilvánította.

**8. A pályázati ajánlatok beérkeztetése, felbontása**

8.1. A pályázatok beérkeztetésére a pályázati kiírásban megjelölt helyen, az ott megjelölt időpontig kerül sor. A pályázatok beérkezése során a kiíró képviselője az átvétel időpontját rávezeti a pályázatot tartalmazó borítékra, és egyúttal igazolja az átvétel tényét.

8.2. A határidőben beérkezett pályázatok felbontása a benyújtási határidőt követő 15 napon belül nyilvánosan történik. Nyilvános bontáson a kiíró képviselője, a kiíró által meghívott személyek, valamint az ajánlattevők, illetve meghatalmazottjaik is jelen lehetnek.

8.3. Az ajánlatok nyilvános felbontásakor a jelenlevőkkel ismertetni kell ajánlattevők nevét, székhelyét (lakóhelyét), azonban az ajánlatokkal kapcsolatos további részletek nem hozhatók nyilvánosságra.

8.4. A pályázatok felbontásáról a kiíró által felkért személy feljegyzést készít, melyben rögzíti:

- a bontás helyét és pontos idejét,

- a pályázat tárgyát,

- a kiíró által felkért és jelenlévő személyek nevét, aláírását,

- az ajánlatadók nevét és székhelyét (lakcímét), a benyújtás pontos idejét, módját,

- a jelenlévő ajánlatadók vagy meghatalmazottjaik nevét, aláírását.

**9. A pályázatok értékelése**

9.1. A pályázatra benyújtott ajánlatokat a kiíró által erre a célra létrehozott eseti bizottság véleményezi, és köteles az elbírálásra vonatkozó javaslatot indoklással együtt a kiíró döntésre jogosult személyének, vagy testületének előterjeszteni.

9.2. A pályázat étékelésében nem vehet részt az a személy, aki pályázó, vagy annak:

a) közeli hozzátartozója;

b) munkaviszony, illetve köztisztviselői jogviszony alapján a felettese, vagy alkalmazottja;

c) más szerződéses viszonyban foglalkoztatója vagy foglalkoztatottja,

d) tulajdonosa, tagja vagy vezető tisztségviselője - amennyiben a pályázó jogi személy, jogi személyiséggel nem rendelkező gazdasági társaság vagy ezek konzorciuma.

9.3. A pályázat értékelésében részt vevő köteles haladéktalanul a kiírónak bejelenteni, ha vele szemben összeférhetetlenségi ok áll fenn. Összeférhetetlenségi vita esetén a kiíró dönt.

9.4. Az ajánlatok értékelésében résztvevő személyeket titoktartási kötelezettség terheli. Az ajánlat értékelésében résztvevők az e minőségükben tudomásukra jutó információkat kizárólag a pályázat értékelésének céljára használhatják fel.

9.5. A bizottság munkájáról jegyzőkönyvet kell készíteni, amelynek tartalmaznia kell különösen:

|  |  |
| --- | --- |
| a) | a pályázat tárgyául szolgáló vagyont (vagyonrészt), |
| b) | a lebonyolítás rövid ismertetését, a beérkezett ajánlatok számát, |
| c) | a beérkezett ajánlatok összefoglalását, |
| d) | a pályázatok értékelésének főbb szempontjait, az egyes ajánlatokkal kapcsolatban kialakult véleményeket, |
| e) | a legkedvezőbb ajánlat javaslatának indokait, |
| f) | a pályázati eljárás eredményének összefoglaló értékelését az első és esetlegesen a második helyre javasolt megjelölését. |

**10. Hiánypótlás**

a) A kijelölt pályázatot értékelő személyek az ajánlatok felbontása után telefonon vagy e-mailben felvilágosításokat kérhetnek a pályázókról annak érdekében, hogy a pályázatok értékelése, illetve összehasonlítása elvégezhető legyen.

b) A kijelölt bírálatban részt vevők kérdéseiket, illetve azokra az érintett pályázó által adott válaszokat írásban rögzítik. Ez nem eredményezheti a pályázati ajánlatban megfogalmazott feltételek megváltoztatását, csak azok értelmezését szolgálhatja.

**11. Érvényesség, eredményesség**

11.1. Érvénytelen az ajánlat, ha

|  |  |
| --- | --- |
| a) | az ajánlatot a kiírásban meghatározott határidő után nyújtották be, |
| b) | biztosítékadási kötelezettség esetén a biztosítékot az ajánlattevő nem bocsátotta, vagy nem az előírtaknak megfelelően bocsátotta a kiíró rendelkezésére, |
| c) | a megvásárolni, hasznosítani kívánt vagyon/vagyonrész mértékét és az ajánlati árat (díjat) nem egyértelműen határozta meg, vagy más ajánlatához vagy feltételhez kötötte, továbbá, ha a megajánlott ellenszolgáltatás a minimum árat (díjat) nem éri el, |
| d) | az ajánlattevő nem tett részletes és kötelező erejű jognyilatkozatot az ajánlatával kapcsolatban, és nem vállalt ajánlati kötöttséget, |
| e) | az ajánlat az a)-d) pontokban felsoroltakon túlmenően nem felel meg a pályázati kiírásban, a jogszabályokban, valamint a jelen eljárási rendben foglaltaknak. |

11.2. Eredménytelen a pályázat, ha

|  |  |
| --- | --- |
| a) | a pályázatra nem nyújtottak be érvényes ajánlatot, |
| b) | a benyújtott pályázatok egyike sem felelt meg a pályázati kiírásban foglalt feltételeknek, |
| c) | a kiíró a pályázatot indok nélkül eredménytelennek nyilvánítja. |

11.3. Eredményes a pályázat, ha a pályázati kiírásban foglalt feltételeknek megfelelő egy, vagy több érvényes ajánlat érkezett.

**12. Döntés az ajánlatokról, illetve a pályázatokról**

12.1. Az ajánlatok érvényességéről, valamint a pályázat eredményességéről a kiíró jogosult és köteles dönteni.

12.2. Ha a pályázati kiírás másképp nem rendelkezik az ajánlatokat 30 napon belül kell elbírálni. Az elbírálási határidőt a kiíró egyoldalú nyilatkozattal, egy alkalommal, legfeljebb 30 nappal meghosszabbíthatja. Erről az érintetteket tájékoztatni kell. Az ajánlatok elbírálására nyitva álló határidő meghosszabbítás esetén sem lehet több 90 napnál.

12.3. Az ajánlatok közül az összességében legkedvezőbb feltételeket kínáló ajánlat mellett kell dönteni. A döntésben meg kell jelölni a nyertes ajánlattevőn kívül a második helyezettet is, akivel a kiíró még szerződést kötne akkor, ha a pályázat nyertesével a szerződéskötés meghiúsulna, vagy a szerződés aláírása után a nyertes a szerződést nem teljesíti és ezért a kiíró a szerződéstől eláll.

**13. A pályázat eredményének közlése**

13.1. A kiíró a pályázat eredményét az elbírálást követően haladéktalanul, de legkésőbb 8 napon belül írásban közli valamennyi ajánlattevővel.

**14. A szerződés megkötése**

14.1. A kiíró csak a pályázat nyertesével köthet szerződést.

14.2. A pályázat nyertese az, akit a kiíró döntésre jogosult személyének, vagy testületének döntésében nyertesnek nyilvánított.

14.3. A szerződést a pályázat elbírálásától számított 30 napon belül kell megkötni.

14.4. Ha a pályázat nyertesével a szerződéskötés meghiúsulna, vagy a pályázat aláírása után a nyertes a szerződést nem teljesíti, és ezért a kiíró a szerződéstől elállt, vagy a felek felbontották azt, úgy a kiíró korábbi döntése alapján jogosult – amennyiben megjelölésre került – a második legjobb ajánlattevővel szerződést kötni, vagy új pályázatot kiírni.