**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2025. május 30-i**

**nyilvános ülésére**

**TÁRGY: Berényi Hírlap szerkesztésével és nyomtatásával kapcsolatos feladatok ellátása**

**Előterjesztő : Druskoczi Tünde polgármester**

**Készítette: *Druskoczi Tünde polgármester***

***Előterjesztő: Druskoczi Tünde polgármester***

***A napirendet tárgyaló ülés típusa-1:******nyílt /*** *zárt*

***A napirendet tárgyaló ülés típusa-2 rendes*** */ rendkívüli*

***A határozat elfogadásához szükséges többség típusa:******egyszerű*** */ minősített*

***A szavazás módja: nyílt*** */ titkos*

Tisztelt Képviselő-testület!

Az önkormányzatoknak törvényben is előírt kötelezettsége a nyilvánosság biztosítása - összhangban a sajtószabadságról és a médiatartalmak alapvető szabályairól szóló 2010. évi CIV. törvénnyel, amely szerint: „*Mindenkinek joga van arra, hogy megfelelően tájékoztassák a helyi, az országos és az európai közélet ügyeiről, valamint Magyarország polgárai és a magyar nemzet tagjai számára jelentőséggel bíró eseményekről”*.

A kommunikációs tevékenység az önkormányzat működésének átláthatóságát, a lakosság tájékoztatását, a közérdekű információk pontos és időszerű közlését, illetve a lakossággal történő együttműködést, és annak bevonását szolgálja.

A lakossággal való kapcsolattartás célja a településen élők hiteles tájékoztatása az önkormányzat fejlesztési elképzeléseiről, intézkedéseiről, az önkormányzati eseményekről, programokról.

Önkormányzatunk – egyebek mellett - ingyenes nyomtatott sajtót biztosít azzal a céllal, hogy a település lakói tájékozódhassanak az őket érintő helyi ügyekről, az önkormányzat működéséről, rendezvényeiről. A Berényi Hírlap megnevezésű lap havonta jelenik meg 130 nyomtatott példányban, terjesztése pedig levélszekrényben történő elhelyezéssel, külső személlyel kötött megbízási szerződés alapján történik.

Az újság szerkesztésével, nyomtatásával, terjesztésével kapcsolatos költségeket minden évben az önkormányzat a költségvetésében biztosítja.

A Berényi Hírlap szerkesztését Horváthné Kánya Enikő végzi a 2017. augusztus 15-én kötött, hatályában többször hosszabbított, jelenleg határozatlan időre szóló megbízási szerződés szerint, havi nettó 50.000 Ft összegű díjazásért.

A 2025. április 25-i nyilvános ülésen a képviselő-testület felkérte a polgármestert a Berényi Hírlap havilap szerkesztésével kapcsolatos megbízási szerződés felülvizsgálatára.

A szerződés felülvizsgálata keretében 2025. május 7-én írásban kerestük meg a megbízottat és kértük, hogy számoljon be, pontosan milyen feladatokat lát el az újság szerkesztésével, arculatával stb. kapcsolatosan, valamint van-e valamilyen kérése az önkormányzat felé, vagy esetleg javaslata a jövőre nézve.

A beszámoló a megjelölt határidőre pontosan megérkezett, az előterjesztés mellékletét képezi.

A beszámolóban olvasható az a javaslat, hogy „*Mindenképpen szükség lenne frissítésre mind a tartalmat, mind a lapszámot, a terjedelmet illetően*.”

Horváthné Kánya Enikő azt is leírta, hogy „*nem kívánom tovább szerkeszteni a Berényi Hírlapot. Amennyiben igényt tartanak rá, akkor május hónapban ezt a feladatot még ellátom*.”

Fentiek alapján a Berényi Hírlap szerkesztői feladatait a jövőben más módon kell ellátnunk.

A 2025. július 1-től munkába álló új közművelődési szakember szakmailag kompetens és kellő tapasztalatokat szerzett az újság szerkesztésében. Munkaköri feladatai között képes lesz ellátni a szerkesztési munkát, valamint javaslatot tud adni az arculat és a tartalom megújítására vonatkozóan is.

Javaslom ezért Horváthné Kánya Enikő felmondásának tudomásul vételét, illetve elfogadását és a szerkesztői feladatok ellátásával az új közművelődési munkatárs munkaköri feladatainak kibővítését. A Berényi Hírlappal kapcsolatos feladatok és felelősök részletes szabályait a képviselő-testület által másik napirend kapcsán tárgyalt kommunikációs szabályzat fogja tartalmazni.

A Berényi Hírlap nyomdai előállítását Toronyi Zsolt Árpád egyéni vállalkozó végezte az önkormányzattal 2017. szeptember 6-án megkötött szerződés alapján. A vállalkozó a szerződést 2025. május 22-én írásban felmondta azzal, hogy a május havi lapszám nyomtatását még elvégzi. A nyomtatási feladatok az önkormányzat nyomtatási infrastruktúrájával a jövőben megoldható.

**Döntési javaslat:**

**Balatonberény Község Önkormányzata Képviselő-testületének ../2025.(V.30.) határozata a Berényi Hírlap szerkesztésével és nyomtatásával kapcsolatos feladatok ellátásáról**

1. Balatonberény Község Önkormányzatának Képviselő-testülete az előterjesztésben foglaltakat megtárgyalta, Horváthné Kánya Enikő és Toronyi Zsolt felmondását tudomásul veszi.
2. A képviselő-testület az újság szerkesztésével, nyomtatásával, terjesztésével kapcsolatos felelősök körét és a feladatok pontos meghatározását Balatonberény Község Önkormányzatának Kommunikációs Szabályzatában határozza meg.

Határidő: értelemszerűen

Felelős: Druskoczi Tünde polgármester

Druskoczi Tünde sk.

polgármester