**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2025. május 30-i**

**nyilvános ülésére**

**TÁRGY: „Együtt ebédel a falu” program költségterve**

**Előterjesztő : Druskoczi Tünde polgármester**

**Készítette: *Druskoczi Tünde polgármester***

***Előterjesztő: Druskoczi Tünde polgármester***

***A napirendet tárgyaló ülés típusa-1:******nyílt /*** *zárt*

***A napirendet tárgyaló ülés típusa-2 rendes*** */ rendkívüli*

***A határozat elfogadásához szükséges többség típusa:******egyszerű*** */ minősített*

***A szavazás módja: nyílt*** */ titkos*

Tisztelt Képviselő-testület!

Az április 25-i képviselő-testületi ülésen döntöttünk arról, hogy a következő ülésen folytatjuk az „Együtt ebédel a falu” program megszervezése kapcsán felmerült kérdések megbeszélését, valamint a program költségeinek tervezését.

Az előkészítő munka során egyeztettem a program-ötletet a civil szervezetek vezetőivel, valamint gyors „közvélemény kutatást” végeztem a közösségi rendezvényeket rendszeresen látogató nők körében. A vélemények és visszajelzések alapján kijelenthető, hogy a lakosság szívesen fogadna egy közös ebéddel egybekötött rendezvényt. Erre az idei évben a búcsú köré szervezett program kínálná a legjobb lehetőséget.

A búcsú régen a falu ünnepe volt, amelyet vendégvárással, ünnepi ételekkel, vígassággal ültek meg. Ezt a hagyományt szeretnénk ismét életre kelteni a „Holnap búcsú lesz…” című rendezvénnyel, amit június 28. napjára terveztünk a Múltházba. Ennek a rendezvénynek lenne egyik programeleme a közös ebéd.

Az étel elkészítése és előállítása a helyi civil szervezetek bevonásával történne, ahogy ezt más alkalommal megszervezett főzőprogramjuk kapcsán is teszik. A civil szervezetek vezetőivel május 23-án folytatott megbeszélésen minden technikai részlet egyeztetésre került.

Az étel alapanyagának nyersanyagköltségét önkormányzati költségvetésből javaslom finanszírozni.

A 300 főre kalkulált költségterv:

* 50 kg hús = 80.000 Ft,
* 90 kg burgonya = 30.000 Ft
* vöröshagyma, paprika, paradicsom = 20.000 Ft
* 5 kg zsír = 10.000 Ft
* lebomló tányér, pohár és evőeszköz (400 db) = 60.000 Ft
* nagyméretű sátor bérlése = Mihályháza településtől tervezzük kölcsön kérni, árat még nem kaptunk (kb. 100.000 Ft)

A rendezvényre zenés műsort is szerveznénk, ennek költsége további 200.000 Ft. Mindösszesen 500.000 Ft szükséges a megvalósításhoz. Ez az összeg a 2025. évi költségvetés „Kulturális műsorok, rendezvények, kiállítások szervezése” c. 053371 soron tervezett és jóváhagyott előirányzatból kigazdálkodható.

**Döntési javaslat:**

**Balatonberény Község Önkormányzata Képviselő-testületének ../2025.(V.30.) határozata az „Együtt ebédel a falu” programról**

1. Balatonberény Község Önkormányzatának Képviselő-testülete az előterjesztésben foglaltakat megtárgyalta és úgy dönt, hogy megszervezi az „Együtt ebédel a falu” programot.
2. A program költségeit a 2025. évi költségvetésben a „Kulturális műsorok, rendezvények, kiállítások szervezése” c. 053371 soron jóváhagyott összeg terhére biztosítja.

Határidő: június 30.

Felelős: Druskoczi Tünde polgármester

Druskoczi Tünde sk.

polgármester